《哭曹能始先生死节》
明代·张穆

感恩积恨两难酬，杖策当年忆未收。先生鹤发兰台客，能似龙门破高格。

时危将相同漏舟，济川无术犹相阨。君乃低徊重草茅，为梁尽欲鞭顽石。

天昏海立白日倾，老臣呼天事不成。许身自殉千秋志，就养安知后世名。

人生百年梦中事，感知一目无从死。天涯空愧仰天高，门生谁为存孤子。

作者简介：（1607—1688以后）明末清初广东东莞人，字穆之，号铁桥。工诗，善画马，能击剑。壮年往来吴中，结交知名之士。后归隐罗浮山。所画山水有生气。年八十余，尚步履如飞。有《铁桥山人稿》。